
Foru Dekretu bat egin aurreko kontsultak, zeinaren bidez dibertsitate funtzionala duten pertsonak bizimodu independenteko ibilbide bat egiteko behar diren laguntzetara iristeko prozedura arautuko den eta bizimodu independenteari laguntzeko prestazio ekonomikoa emateko oinarriak ezarriko diren.
Foru-dekretu bat egiteko prozedura hasi da, zeinaren bidez dibertsitate funtzionala duten pertsonak bizimodu independenteko ibilbide bat egiteko behar diren laguntzetara iristeko prozedura arautuko den eta bizimodu independenteari laguntzeko prestazio ekonomikoa emateko oinarriak ezarriko diren.
Foru Gobernu Kontseiluaren otsailaren 28ko 6/2023 Foru Dekretuaren 9. artikuluan ezarritakoaren arabera, Arabako Foru Aldundiaren xedapen orokorrak egiteko prozedura onartzea, erregulazio arauemaile horri buruzko aurretiazko kontsulta publikoaren izapidea egin behar da, eta,  bereziki,  honako alderdi hauei dagokienez:
A) EKIMENAREN BIDEZ KONPONDU NAHI DIREN ARAZOAK
Arautu nahi da, alde batetik, dibertsitate funtzionala duten pertsonek Arabako Bizitza Independenterako Laguntzen Ereduan integratutako laguntza guztiak eskuratzeko prozedura, bete beharreko baldintza orokorrak ezarriz, eta, bestetik, bizimodu independenteari laguntzeko prestazio ekonomikoaren erregulazioa ezartzea, programazioan integra daitezkeen laguntza motetako bat den aldetik, bizitza independentearen ibilbidea garatzen laguntzeko. Hau da, ereduko laguntza-motetako batean jartzen du arreta.
Eredu honen bidez, dibertsitate funtzionala duten eta hala nahi duten pertsonek, sartzeko baldintza orokorrak eta berariazkoak betetzen badituzte, beren bizitza independenteko ibilbidea garatzen laguntzeko laguntzak izatea nahi da. Kontribuzioaren ideia hori funtsezkoa da: Ereduan kokatutako laguntzek bizimodu independentearen helburu hori lortzen laguntzen dute, baina ezin diete behar guztiei estaldura osoa eman, edo bizitza independenteak dakartzan arriskuen prebentzioa bermatu. Independenteki bizitzea aukeratzeak arriskuak dakarzkio dibertsitate funtzionala duen pertsonari, eta hori da, hain zuzen ere, berak eta haren ingurune soziofamiliarrik hurbilenak kontziente izan behar dutena. Kontuan izan behar da, kasu jakin batzuetan, bereziki, adimen-desgaitasun baten edo buruko gaixotasun baten ondorioz erabakiak hartzeko muga handiak dituzten pertsonen kasuan, ez dela erraza eskubide hori erabiltzea, eta, kasu batzuetan, ezinezkoa ere izan daitekeela. Horri dagokionez, komeni da ez ahaztea pertsonek beren aukeren arabera erabiltzea dela eskubideen berezkoa, eta baita desira errealen arabera erabiltzea, eta eskubide horiek erabiltzeak dakartzan onurek haien zailtasunak konpentsatzea ahal dituzten neurrian. Erabili nahi ez badituzte, edo erabili nahi izanda nahi ez den posizioan edo bizimoduan kokatzen badituzte, ez daude behartuta hori hautatzera, ezta beste bizimodu bat uztera ere, nahi ez badute.
Azaroaren 29ko 1/2013 Legegintzako Errege Dekretuak, desgaitasuna duten pertsonen eskubideei eta haien gizarteratzeari buruzko Lege Orokorraren Testu Bateratua onesten duenak, besteak beste helburu hauek ditu: “Aukera berdintasunerako eta tratu berdinerako eskubidea bermatzea; desgaitasunen bat duten pertsonek beren eskubideak egiaz eta eraginkortasunez baliatzea, gainerako herritarren baldintza berdinetan, betiere autonomia pertsonala, irisgarritasun unibertsala, enplegurako sarbidea, komunitatean barneratzea eta bizimodu beregaina bermatuz, eta orobat bermatuz ezabatu egiten direla diskriminazio mota guztiak, guztia ere Espainiako Konstituzioaren 9.2, 10., 14. eta 49. artikuluekin, Desgaitasunen bat duten Pertsonen Eskubideei buruzko Nazioarteko Konbentzioarekin eta Espainiak sinatutako tratatu eta akordioekin bat etorriz”. 
Lege-esparru horrek botere publikoak behartzen ditu beharrezkoak diren neurriak hartzera, dibertsitate funtzionala duten pertsonek beren eskubideak benetan baliatu ahal izan ditzaten. Adierazi den bezala, eskubide horien artean dago bizimodu independentea izateko eskubidea. Desgaitasuna duten Pertsonen Eskubideei eta haien Gizarteratzeari buruzko Lege Orokorraren 2 h) artikuluak honela definitzen du eskubide hori: «Desgaitasuna duen pertsonak bere existentziari buruzko erabaki-boterea baliatzen du eta bere komunitateko bizitzan aktiboki parte hartzen du, nortasunaren garapen askerako eskubidearen arabera».
B) ONARTZEKO BEHARRA ETA EGOKITASUNA
Beharrezkotzat jotzen da foru dekretu hau, dibertsitate funtzionala duten eta hala nahi duten pertsonek, sartzeko baldintza orokorrak eta berariazkoak betetzen badituzte, beren bizitza independenteko ibilbidea garatzen laguntzeko laguntzak izatea. Kontribuzioaren ideia hori funtsezkoa da: Ereduan kokatutako laguntzek bizimodu independentearen helburu hori lortzen laguntzen dute, baina ezin diete behar guztiei estaldura osoa eman, edo bizitza independenteak dakartzan arriskuen prebentzioa bermatu. Independenteki bizitzea aukeratzeak arriskuak dakarzkio dibertsitate funtzionala duen pertsonari, eta hori da, hain zuzen ere, berak eta haren ingurune soziofamiliarrik hurbilenak kontziente izan behar dutena.
C)  XEDAPENAREN HELBURUAK:
Foru Dekretu berri honekin lortu nahi den helburua bikoitza da:


1. Alde batetik, dibertsitate funtzionala duten pertsonek Bizitza Independenterako Laguntzen Ereduan integratutako laguntza guztiak eskuratzeko prozedura arautzea, bete beharreko baldintza orokorrak ezarriz.


2. Bestetik, Bizimodu Independenteari Laguntzeko Prestazio Ekonomikoa arautzea, Programazioan txerta daitekeen laguntza mota gisa, bizimodu independentearen ibilbidea garatzen laguntzeko.

D) EGON DAITEZKEEN BESTELAKO AUKERAK (ARAUTZAILEAK ETA ARAUTZAILEAK EZ DIRENAK)
Ez da bestelako irtenbiderik aurreikusten, ez erregulatzailerik ez ez-erregulatzailerik, Foru Dekretu hau egiteko.

E) XEDAPENA NORI ZUZENDUTA DAGOEN
Dibertsitate funtzionala duten pertsonak izango dira Bizimodu Independenterako Laguntzen Ereduan integratutako laguntzen hartzaileak, baldin eta laguntza horiek eskatzen badituzte bizitza independentea garatzen laguntzeko eta proiektuan dagoen foru-dekretuaren testuan zerrendatutako baldintzak betetzen badituzte.
Kontsulta publiko hau 10 egun balioduneko epean egingo da, dokumentu hau Arabako Foru Aldundiaren webgunean argitaratzen den egunetik zenbatzen hasita.
Hala nahi duten herritarrek, erakundeek eta elkarteek galdetegi honetan planteatutako alderdiei buruzko iritziak helaraz ditzakete 2026ko irailaren 30era arte, "aurrezkontsultak@araba.eus" helbide elektronikoko postontziaren bidez.

